En 22-årig mand fik tæsk og blev afpresset for penge i sit eget hjem i Hjørring, da han i aftes blev opsøgt af en 27-årig mand.

Den 22-årige alarmerede selv politiet, som senere kunne anholde den 27-årige. Overfaldsmanden var gået fra huset på Palleskærvej i Hjørring, men halvanden time senere vendte han tilbage i et nyt forsøg på at få de penge, som han mente at have til gode hos den 22-årige. I stedet for en ny forhandling blev manden anholdt af politiet, som stadig var i hjemmet hos den 22-årige. Den 27-årige, der også er fra Hjørring og er kendt i forvejen for kriminalitet, blev fremstillet i et grundlovsforhør i Hjørring søndag middag og er varetægtsfængslet de næste fire uger. Han er sigtet for vold, trusler på livet og pengeafpresning.